**Entrevista a l’Àrea d’Obra pública i Urbanisme**

**Codi:** E11

**Data i hora:** Dijous 23 de maig, 12 h

**Reunió via zoom**

Assistents

* Josep Ruiz i Royo (Regidor de Servei Municipal d'Aigües, Sostenibilitat, Parcs i Jardins i Obra Pública de Llavaneres)
* Xavier Andreu Barrera (Arquitecte municipal de Llavaneres)
* Rosa Solé Pousa (Arquitecta municipal de Llavaneres)
* Helena Sahagún (Ajuntament de Sant Andreu de Llavaneres)
* Laura Ruiz (Espai TReS · Territori i Responsabilitat Social)
* Marga Torres (Espai TReS · Territori i Responsabilitat Social)

Ordre de l’entrevista (1 h i 30 min)

|  |  |
| --- | --- |
| **10’** | **Presentació dels treballs, del procés participatiu i el motiu de l’entrevista**. Passar una presentació de PowerPoint ràpida. |
| **30’** | **Presentació de l’entitat/col·lectiu entrevistat.** Què representa l’accessibilitat per al seu col·lectiu i quines són les principals barreres que es troba el col·lectiu en els espais públics de Llavaneres. |
| **30’** | **Diagnosi i propostes** sobre via pública, edificis i equipaments públics, mobilitat, comunicació, comerç i inclusió social i **situar-les al mapa.** |
| **20’** | Cloenda: **Valoració** del procés participatiu i pròxims passos. |

 **Presentació dels treballs, del procés participatiu i el motiu de l’entrevista**

Laura Ruiz ha explicat els objectius del procés participatiu, el calendari, les fases del projecte i la metodologia que s’està portant a terme. S'ha passat una presentació per explicar quins temes de l’accessibilitat s’estan tenint en compte en el procés participatiu, dins el context d’actualització del Pla d’accessibilitat de Llavaneres. S’han comentat les entrevistes ja realitzades i les que queden per fer.

El Xavier ha explicat que coneixia el procés i que va assistir a la primera reunió de presentació de projecte a l’Ajuntament. També ha comentat que respecte als continguts, l’espai públic i els espais exteriors s’haurien de tractar conjuntament.

 **Què representa l’accessibilitat?**

El Xavier ha destacat que l’accessibilitat és un aspecte que s’ha de tenir molt en compte en l’urbanisme. Tot i que existeix una normativa catalana, ha fet èmfasi que la planificació de 2010 en accessibilitat ha “quedat en un calaix”, ja que la seva **aplicabilitat és ínfima**. Les administracions haurien de preparar un pressupost dedicat a les accions dels plans d’accessibilitat.

Amb subvencions s’han pogut fer algunes rehabilitacions, però han estat poques i insuficients. Aquest tipus de plans serveixen per sensibilitzar a l’administració i a les empreses, però la seva execució depèn d’actuacions polítiques, a més, els plans són temporals. Està decebut amb la política municipal de Llavaneres.

Finalment, ha volgut remarcar que la **inclusió de l'accessibilitat en l’urbanisme trenca amb la funcionalitat històrica** que ha predominat a la vila de Llavaneres. Aquesta, està molt pensada només per als cotxes, sense respectar els vianants i, encara menys, persones amb mobilitat reduïda. Per aconseguir més accessibilitat s’hauria d'erradicar la prioritat que té el cotxe. A més, hi ha barris de Llavaneres que es van crear als anys 60 i 70 i ara són **barris totalment envellits,** on la manca d’accessibilitat és molt notable i augmenta amb l’edat. Saben d’aquests casos perquè des de l’Ajuntament han rebut instàncies de persones amb cadires de rodes que no poden sortir de casa. S’ha de tenir en compte que aquesta situació anirà a més per l’augment de l’envelliment. Els dos casos més destacats d’aquest fenomen són el Grup Betlem i els carrers Minerva i Fornaca.

Respecte als **comerços de Llavaneres ha comentat que no s’està realitzant cap mena d’adaptació ni rehabilitació per ser més accessible**. A més, no hi ha normativa ni poder polític que digui que els comerços s’han d’adaptar a aquestes exigències obligatòriament. En tot cas, des de l’Ajuntament només fan les autoritzacions d’obra.

 **Quines són les principals barreres que es troba el col·lectiu en els espais públics?**

A continuació es presenten els punts crítics i les propostes que han comunicat els entrevistats segons 4 àmbits presentats (via pública, mobilitat, equipaments públics i comerç). Totes han estat ubicades en un [MyMaps](https://www.google.com/maps/d/edit?mid=1UU9PhQVlfpoFuRvsO4Q8ljrFs-N1iwk&usp=sharing).

|  |
| --- |
| **Via pública** (voreres, guals, bancs, terrasses, il·luminació...) |
| **Punts crítics** | **Propostes** |
| * Una de les voreres del pg. de la Riera és ampla i accessible, hi caben cotxets i cadires de rodes.
* El pas del camí de la Masia per la Riera té un disseny que prioritza el cotxe i no s’adapta a persones amb diversitat funcional.
* Passera de la riera a l’altura de l’Escola Serena Vall té un pendent adaptat, però el material rellisca.
* A l’Ametllareda les voreres són estretes, perilloses i rellisquen.
* Al pg. dels Cedres l’amplada de la vorera és estreta.
* Al Grup Betlem, les cases estan molt a prop del carrer i les voreres són molt estretes. Amb l'envelliment de la població s’han produït més problemes d’accessibilitat.
* Al c. Fornaca i c. Castell passa el mateix. Calçades molt amples i voreres molt estretes, a més d’altres problemes de clavegueram i enllumenat.
 | * Posar els vianants al centre, en el disseny urbà.
* Constància del fet que està previst crear ponts per passar la Riera.
* A la urbanització de l'Ametllareda es farà una intervenció en 3 projectes. Els materials de les voreres eren perillosos i els arbres també s'haurien de canviar. Els projectes es basaran en la reparació i millora de les voreres i de la seva accessibilitat. Al pg. dels Cedres s’ampliarà la vorera i es milloraran i adaptaran els passos de vianants.
* Intervenció integral al Grup Betlem i als c. Fornaca i Castell.
 |
| Reflexions finals i punts clau:* El disseny urbanístic del poble està elaborat amb **lògica del cotxe**, fet que provoca que les voreres no estiguin pensades per a vianants i molt menys, amb òptica accessible.
 |

**Valoració final**

* Com valoreu el grau de **conscienciació i sensibilització** de la comunitat respecte a les qüestions d'accessibilitat? Creieu que hi ha un reconeixement suficient de la importància de garantir la igualtat d'accés per a totes les persones?

S’hauria de sensibilitzar a la gent de Llavaneres i **fer-los entendre que l'accessibilitat ha d’estar en la lògica dels vianants i no del cotxe**. El centre urbà de Llavaneres és diferent de la resta de la vila, ja que és un continu urbà amb més teixit, però els afores són barris residencials, on l’important és trobar aparcament. Els pressupostos han d’anar més enllà i finançar bé les accions referents a l’accessibilitat.

La Rosa ha dit que la població només pren consciència quan li toca personalment sinó, la gent té **més preocupació per aparcar que per l’accessibilitat.** La ciutadania ha d’entendre que l'accessibilitat sempre ens afectarà en algun moment o altre.

**Cloenda**

S’ha agraït la participació i s’ha animat que qualsevol dels entrevistats pugui aportar punts o qualsevol altre tipus informació rellevant per correu per al procés participatiu. S’ha presentat l’itinerari participatiu de la Festa de Ca l’Alfaro. Finalment, s’ha proposat que ens passin un llistat de **projectes relacionats amb l’accessibilitat**.

 **Recull de punts tractats durant l’entrevista**

Podeu consultar un [MyMaps](https://www.google.com/maps/d/edit?mid=1UU9PhQVlfpoFuRvsO4Q8ljrFs-N1iwk&usp=sharing). per al detall dels punts.

 